Hikwalaho ka yini mi nga ndzi vitani 'ntukulu' Xana ku na swin'wana ke" "He mufana, u nga vulavuli na mina hi ndlela yoleyo wa swi twa" Ku vula malume wa Misaveni, a hetelela hi ku ntlokola. "Ndzi hlamuleni malume. Ndzi ntukulu wa n'wina kumbe 'e-e' ke" Mufana a vula a virile. A swi tekile nkarhi a kanela hi mhaka leyi hi miehleketo. Rivangevange leri ra malume wa yena a a nga ha ri chavi. Malume wa Misaveni a ntlokola nakambe. A ya ekamareni. Misaveni xi n'wi landzelela. Xi n'wi siva hi le mahlweni. "Ndzi mani ka n'wina na" "He mufana, kasi u nghala yi ngo fihla minwala na" "Ndzi n'wana loyi a lavaka ku tiva ntiyiso." "Hikwalaho ka yini u nga vutisanga sesi leswi u ndzi vutisaka swona" "Ndzi vutisa n'wina sweswi. Manana a a nga ndzi vitani 'mufana'. Hi n'wina mi ndzi vitanaka 'mufana'." "U nga ndzi siveli ndlela he mufana, nyiza ndzi hundza," ku huwelela Bilankulu. "Ndzi nga ka ndzi nga" Misaveni a a nga si heta xivulwa lexi loko a twa ndlati yi n'wi vavula xikandza. Swineretana swi n'wi tlhavetela hi nkarhi wun'we. A ndziwilika a nga voni. A ya ku khumbi hi nhloko nsa, a twa wonge nhloko yi lo pandzeka. Khumbi ri n'wi susumeta, a vuyela eka Bilankulu hi matimba. A yima kahle a nga si khudlunya malume wa yena. A rila. Hi nkarhi wolowo a ku nghena manana Bilankulu. U kotlanile na loko ku tshwa mpama. Bilankulu a a virile hi la' kukulu. Xikandza xa yena a xa ha langutile xifanyetana. A a twa wonge a ngo xi tlimba nkolo. "Yoo," ku cema manana Bilankulu. "Kasi mi n'wi bela yini n'wana wa vanhu" Bilankulu a ntlokola. "Kasi a va hembi loko va ku loko u fuwa hlolwa tsema ndleve" A ntlokola nakambe?